Little Mix

Little Mix (ent. Rhythmix) on brittiläinen tyttöyhtye, joka tuli kuuluisaksi voitettuaan Britannian X Factorin kahdeksannen tuotantokauden vuonna 2011. Yhtye muodostettiin kilpailun aikana Pudotusleiri-vaiheen jälkeen. Se on ohjelman historian ensimmäinen kokoonpano, joka on voittanut kisan. Yhtyeen jäsenet ovat Perrie Edwards, Leigh-Anne Pinnock ja Jade Thirlwall. Neljäs jäsen Jesy Nelson erosi yhtyeestä joulukuussa 2020 yhdeksän vuoden jälkeen.
Little Mixin debyyttialbumi "DNA" julkaistiin vuoden 2012 lopulla ja ensimmäinen single ”Wings” ilmestyi elokuussa 2012. Yhtye julkaisi toisen levynsä "Saluten" loppuvuodesta 2013. Kolmas levy "Get Weird" julkaistiin 6. marraskuuta 2015. Ensimmäinen single neljänneltä albumilta, ”Shout Out to My Ex” julkaistiin lokakuussa 2016. Little Mix julkaisi neljännen studioalbuminsa "Glory Days" 18. marraskuuta 2016. "Glory Days: The Platinum Edition" julkaistiin marraskuussa 2017 kolmen uuden singlen kera.
22. kesäkuuta 2018 Little Mix julkaisi singlen ”Only You” Cheat Codes -yhtyeen kanssa. 30. syyskuuta yhtye ilmoitti julkaisevansa singlen ”Woman Like Me” yhdysvaltalaisen räppärin, Nicki Minajin kanssa. Single tuli ulos perjantaina 12. lokakuuta. 16. lokakuuta Little Mix ilmoitti julkaisevansa uuden, feminismipainotteisen albuminsa "LM5", 16. marraskuuta. Yhtyeen kuudes studioalbumi "Confetti" julkaistiin 6. marraskuuta 2020.
Little Mix tekee pääasiassa popmusiikkia. Yhtyeen kaikki jäsenet ovat äänialaltaan lyyrisiä sopraanoja. Little Mix on saanut vaikutteita musiikkiinsa esikuviltaan, joita ovat Beyoncé, Rihanna, Michael Jackson, Destiny’s Child ja En Vogue.
Jesy Nelson ilmoitti 14. joulukuuta 2020 virallisesti jättävänsä Little Mixin mielenterveydellisten ongelmien vuoksi. Samalla muut jäsenet ilmoittivat jatkavansa kolmen naisen yhtyeenä.
Jäsenet.
Perrie Edwards.
Perrie Louise Edwards (s. 10. heinäkuuta 1993) syntyi ja kasvoi South Shieldsissä. Hän asui nuorempana vähän aikaa myös Weymouthissa ja kaksi vuotta Uudessa-Seelannissa. Edwardsin vanhemmat ovat Alexander Edwards ja Deborah Duffy. Hänellä on Jonnie-niminen isoveli. "X Factorin" koe-esiintymisessä hän lauloi Alanis Morissetten kappaleen ”You Oughta Know”. Edwards valmistui esittävien taiteiden Newcastle Collegesta. Hänen musiikillisiin esikuviinsa kuuluvat muun muassa Christina Aguilera, Whitney Houston ja Steve Perry.
Edwards kihlautui One Directionin entisen jäsenen Zayn Malikin kanssa elokuussa 2013. Pari purki kihlauksen elokuussa 2015. Nykyään Edwards seurustelee englantilaisen jalkapalloilijan Alex Oxlade-Chamberlainin kanssa. Heille syntyi Axel-poika elokuussa 2021. Edwardsilla on anosmia, eli puuttuva hajuaisti.
Jesy Nelson.
Jessica Louise ”Jesy” Nelson (s. 14. kesäkuuta 1991) syntyi Itä-Lontoossa, Romfordin kaupunginosassa. Hän kasvoi Essexissä yksinhuoltajaäitinsä Janice Whiten luona ja hänellä on kolme sisarusta. Nelson opiskeli draamaa ja musiikkia Abbs Cross Academy and Arts Collegessa ja oli omistautunut opiskelija. Hän kävi lisäksi Sylvia Young Theatre Schoolia. "X Factorin" koelauluissa Nelson esitti Jazmine Sullivanin kappaleen ”Bust Your Windows”. Kun Nelson liittyi Little Mixiin, hän joutui nettikiusaamisen kohteeksi. Vuosina 2012-2014 Nelson seurusteli tanssija Jordan Banjon kanssa. Nelson oli kihloissa Rixton -yhtyeen laulajan Jake Rochen kanssa, mutta he erosivat vuonna 2016.
Syyskuussa 2019 Nelson julkaisi BBC One- ja BBC Three-kanavilla dokumenttinsa "Jesy Nelson: Odd One Out", joka käsittelee kehonkuvaa, mielenterveyttä ja nettikiusaamista. 14. joulukuuta 2020 Nelson ilmoitti virallisesti lähtevänsä Little Mixistä mielenterveydellisten ongelmien vuoksi. Samassa yhteydessä hän ilmaisi kiitollisuutensa bänditovereilleen sekä yhtyeen faneille. 
Leigh-Anne Pinnock.
Leigh-Anne Pinnock (s. 4. lokakuuta 1991) on kotoisin High Wycombesta, Buckinghamshiresta. Hänellä on kaksi vanhempaa siskoa, Sairah ja Sian-Louise. Pinnockilla on jamaikalaisia ja barbadoslaisia sukujuuria. Ennen "X Factoria" Pinnock työskenteli Pizza Hutissa. Hän lauloi "X Factorin" koelauluissa Rihannan kappaleen ”Only Girl (In the World)”. Hän on maininnut suurimmaksi esikuvakseen Mariah Careyn. 
Pinnock on naimissa jalkapalloilija Andre Grayn kanssa. He saivat kaksostyttäret elokuussa 2021.
Jade Thirlwall.
Jade Amelia Thirlwall (s. 26. joulukuuta 1992) syntyi ja kasvoi South Shieldsissä. Nuorena hän osallistui paikallisiin laulukisoihin ja pärjäsi niissä usein hyvin, mikä antoi rohkeutta lähteä "X Factoriin". Hän kävi ohjelman koelauluissa jo vuosina 2008 ja 2010 ja pääsi kummallakin kerralla sisään, mutta putosi kisasta Bootcamp-vaiheessa. "X Factorin" vuoden 2011 koelauluissa hän lauloi tuomareille The Beatlesin kappaleen ”I Wanna Hold Your Hand”. Thirlwallilla on jemeniläisiä ja egyptiläisiä sukujuuria. Hän on käynyt esittävien taiteiden kursseja South Tyneside Collegessa. Thirlwall on maininnut Diana Rossin suosikkilaulajakseen.
Thirlwall paljasti vuonna 2016 julkaistussa Little Mixin vaiheista kertovassa kirjassa "Our World" kärsineensä anoreksiasta. Hän kertoi, että koulukiusaaminen ja isoisän kuolema olivat olleet laukaisevia tekijöitä sairastumiselle.
Sen jälkeen hän seurusteli The Struts -yhtyeen basistin Jed Elliotin kanssa vuoden 2016 tammikuusta kesään 2019.
"Cosmopolitan"-lehden mukaan Thirlwall ja Elliot lopettivat suhteen vuonna 2019.